text: Par standset på motorcykel: - We come from the Planet Earth
  15 august 2016 kl. 20.31
  Sydøstjyllands politi stoppede mandag eftermiddag en mistænkelig motorcykel med to personer. De fortalte, at de kom fra planeten jorden.
  Da politiet mandag eftermiddag standsede en motorcykel på motorvejen ved Kolding, kom betjenten på lidt af en opgave.
  På motorcyklen sad to personer. De talte lidt engelsk og kunne fortælle, at de kom fra planeten Jorden. Motorcyklen, parret kørte på, vakte også en del underen. Nummerpladen var et blik-skilt, der var sat fast med tape, og motorcyklen bestod af dele fra forskellige motorcykler.
  Da parret ikke kunne vise noget gyldigt ID, blev de anholdt i henhold til udlændingeloven, og motorcyklen blev beslaglagt. Nu har politiet en del arbejde foran sig.
  - Vi skal have fundet ud af, hvor de kommer fra. Det er svært at sige i øjeblikket. Vi skal også have undersøgt motorcyklen, om den overhovedet må køre på vejene, så vi har lidt for, siger vagtchef ved Sydøstjyllands Politi Svend Pedersen til TV SYD.
  